
שינויים בתקציב לשנת 2004

היו"ר אברהם הירשזון:

	 שלום לכולם, אני מתכבד לפתוח את  ישיבת הוועדה. על סדר היום – שינויים בתקציב לשנת 2004. פנייה לוועדה מס' 229.

טמיר כהן:

	הפנייה הזאת נדונה כאן בוועדה ב-29 ביוני. חברי הכנסת ביקשו שיציגו להם רשימת פרוייקטים שקשורים לפנייה הזאת ועתה זה מוצג עם הרשימה שהתבקשה. 

משה ריגר:

	בתחילת השנה התקציב גדל ב-3 מיליון שקל, מתוך זה מיליון שקל הופשרו ו-2 מיליון שקל היו בעתודה. מבחינתנו 3 המיליונים האלה שימשו, על-פי הנחיית השר דאז, לביצוע פרוייקטים וחשבונות שיש לשלם באמצעות החברה הממשלתית לתיירות. מדובר על סכומים קטנים שמצטרפים למיליון שקל בסך הכל: 190,000 שקל לקבר רחל, 170,000 שקל לחוף עזה, 18,000 שקל להר עיבל ו-500,000 שקל לביצוע כביש הגישה להרודיון. יש גם חוזים לביצוע באמצעות המועצות האזוריות - בקבר רחל בסכום של 100,000 שקל, 40,000 שקל לטיילת ביישוב אלון, 450,000 בסוסיא. התחלנו את התכנון של טיילת קרית ארבע, אבל התכנון המפורט יחד עם הביצוע לא טופל באמצעות משרד התיירות, אבל נוצר חוב בגין התכנון הראשוני בסכום של 50,000 שקל. בנוסף לזה ביצענו פרוייקט שכבר הסתיים ב"שומרוני הטוב" יחד עם הארכיאולוג הראשי של המינהל בשטחים בסכום של 500,000 שקל. 

חיים אורון:

	 בפנייה כתוב העברה של 2 מיליון שקל ויש הורדה של חצי מיליון ותוספת של חצי מיליון. היכן רשומים 2 המיליון במסמך הזה?

ערן ניצן:

	הפנייה עצמה מורכבת מחלקים פנימיים בתוך התוכנית ומחלקים חיצוניים – מעבירים 500,000 מחלק מחוץ לתוכנית ועוד שינויים פנימיים בתוך התוכנית בסכום כולל של 1.5 מיליון. 

חיים אורון:

	 אני כבר מעיר על כך בפעם האלף. מוטב להביא לוועדה נייר מתוקן, כי הנייר שמונח עתה לפנינו לא אומר שום דבר, לא רק למי שלא מבין, אלא גם למי שקצת מבין. נציג האוצר בעצם מסביר שיש ניירות אחרים שבהם כתוב, כלומר בתוכניות בפנים שלא מופיעות כאן. אם מסתכלים בפנייה שהוגשה לנו אי אפשר לקבל שום מידע על מה שנאמר פה.

ניסן סלומינסקי:

	 השאלה מה מבקשים. האם מבקשים העברה של 2 מיליון שקלים או רק של חצי מיליון? 

חיים אורון:

	 בפנייה כתוב 2 מיליון, אבל בפירוט מדברים על חצי מיליון. 

משה ריגר:

	אנחנו מבקשים העברה של 2 מיליון שקלים מתוך ה-3. מיליון שקלים אושרו כבר ועתה אנו מבקשים אישור על השניים הנוספים. 


חיים אורון:

	 זה לא מקרה ראשון שזה קורה. הפקידים מתייחסים אלינו – אני לא רוצה לומר בדיוק מה – וחושבים שאף אחד לא יקרא את זה. אנחנו צריכים לדעת בדיוק מה מבקשים. הפנייה הזאת מתגלגלת כבר מחודש מאי. 

סמדר אלחנני:

	 אני מבקשת לנצל את ההזדמנות הזאת לבקש מחברי הוועדה להתעקש על כך שרמת הפירוט שתהיה בוועדה תהיה ברמה של שמונה ספרות של תוכנית ולא ברמה של שש ספרות, כפי שאנחנו מקבלים. אני חוזרת על זה בלי סוף. גם אי אפשר להגיע למידע הזה באתר האינטרנט של התקציב. לפחות לוועדה זה צריך להגיע ברמה של שמונה ספרות. זה קיים, רק לא מביאים את זה לידיעת הוועדה. 

חיים אורון:

	 גברת אלחנני מדברת על הצד הטכני. לא ייתכן להביא בקשה על 2 מיליון שקל ובגוף הבקשה יש פירוט על חצי מיליון שקל ולומר לנו שזה מופיע בסעיפים בפנים.

בנימין אלון:

	 הדבר הזה קורה הרבה?

יצחק כהן:

	כל הזמן. אני מצטרף לדבריו של חבר הכנסת אורון. זו לא הפעם הראשונה שאנחנו שומעים שהפירוט נמצא בתוכניות בפנים. אני מציע לאשר הפעם את הפנייה, אבל לסדר את נוהלי העבודה שלנו עם האוצר. 

חיים אורון:

	אני לא מבקש לעכב את הפנייה, אני רוצה להצביע נגד. 

ניסן סלומינסקי:

	 מאחר שזה לא דבר שספציפי לבקשה הזאת ומאחר שהבקשה נדונה כבר וחזרה לכאן עם הפירוט המבוקש, אנחנו צריכים לאשר את הבקשה. לאוצר צריך לומר שלהבא לא נתייחס לבקשות אם לא יגיעו באופן הנדרש. 

בנימין אלון:

	 אני מבקש להעיר הערה אחת לאוזניו של ידידי ג'ומס, חבר הכנסת אורון. התקציב של טיילת חברון לא בוצע בסופו של דבר על-ידי משרד התיירות. כל מה שיש פה זה 140,000 בגלל תכנון ראשוני שכבר לא מתקיים והתחייבו לו. כבר שנים נדבק לי העניין של טיילת חברון וכאילו אני בונה צימרים במערת המכפלה. למערת המכפלה ולקבר רחל מגיעים אלפי יהודים והפיתוח בהיקף של 2 מיליון שקלים הוא הרבה פחות מאחוז מכל מה שיש. 

חיים אורון:

	באשכולות יש טיילת שמשקיפה לכיוון הבית שלי. בכל פעם שיש לי אורחים אנחנו עולים למעלה ובכל פעם אני אומר להם שיספרו כמה מקומות חנייה יש שם. אף פעם לא ראיתי שום מכונית מלבד המכונית שלי או במקרה הטוב עוד מכונית. העיקר שיש שם טיילת עם 32 מקומות חנייה. 


בנימין אלון:

	 הטיילת באשכולות לא נבנתה על-ידי משרד התיירות. אני אכן מסכים לביקורת על הדברים מהסוג הזה, כי כשהגעתי למשרד הפסקתי  בנייה של טיילות שראשי רשויות מקומיות מבקשים לבנות שאין להן ערך תיירותי מוסף. לבית שאן למשל צריך לעזור בפיתוח האתר הארכיאולוגי, אבל לא צריך לבנות טיילת בתוך בית שאן. זה לא תפקיד של משרד ממלכתי, אלא של רשות מוניציפלית. כך גם ביסוד המעלה.

היו"ר אברהם הירשזון:

	 מי בעד אישור פנייה מספר 229?

הצבעה
בעד  -  3
נגד – 2

	פנייה מס' 229 אושרה. 

	פנייה מספר 847-848 – העברה ממימון מפלגות לאיגוד הכבאות.

היו"ר דניאל בנלולו:

	מי בעד אישור פנייה מס' 847-848?

הצבעה
בעד – הרוב

	פנייה מס' 847-848 אושרה. 

	פנייה מס' 858.

משה בר-סימנטוב:

	מדובר בתוספת הכנסות בסך 203 מיליון שקלים  שהתקבלו במשרד הרווחה מהמוסד לביטוח לאומי ומהשלטון המקומי. ההכנסות משמשות לאגף לשיקום נכים ולאגף לטיפול באדם המפגר.

היו"ר דניאל בנלולו:

	מה קורה ב"המשקם"?

משה בר-סימנטוב:

	"המשקם" לא נכללת בפנייה הזאת.

היו"ר דניאל בנלולו:

	אם כך, אני דוחה את הפנייה.  עם כל הכבוד, כבר שבוע אני מבקש לדעת מה מתכוונים לעשות עם "המשקם". אתם מתכוונים להעביר 203 מיליון שקל ולא מעבירים דבר ל"המשקם".

משה בר-סימנטוב:

	מדובר בהכנסה ולא בהעברת תקציב. אלה כספים שמועברים מהביטוח הלאומי.


חיים אורון:

	אלה הכנסות שמתקבלות עבור כל מיני דברים שהמשרד עושה.

היו"ר דניאל בנלולו:

	מדוע כל הגופים מופיעים כאן למעט "המשקם"?

משה בר-סימנטוב:

	אתם קושרים בין דברים שאינם קשורים. זאת הוצאה מותנית בהכנסות שמתקבלות. אתם מדברים על "המשקם" שדרוש לו תקציב ישיר. אנחנו לא מתקצבים את "המשקם", אלא הם מתקבלים ישירות מהמוסד לביטוח לאומי. 

יצחק כהן:

	 האם החלטתם החלטה אסטרטגית לסגור את "המשקם"?

משה בר-סימנטוב:

	לא התקבלה שום החלטה. 

יצחק כהן:

	 זה נראה כך לפי ההתנהלות שלכם.

משה בר-סימנטוב:

	תקציב חברת "המשקם" גדל בשנה שבה תקציבי הקניות של שאר המשרדים קוצצו כמעט ב-50%.

יצחק כהן:

	 חסרים להם 2 מיליון שקלים ואתה יודע את זה טוב מאוד. למה לסגור מפעל כזה בשביל 2 מיליון שקלים?

משה בר-סימנטוב:

	אין לנו שום כוונה לסגור את חברת "המשקם", להיפך. 

יצחק כהן:

	 אני מבקש שהוועדה תקיים דיון מיוחד בנושא "המשקם".

היו"ר דניאל בנלולו:

	אנחנו בסוף שנה ורק עוד יומיים-שלושה אפשר לעשות העברה כלשהי על מנת להציל את המצב הזה. לאחר מכן כבר אי אפשר יהיה לעשות משהו. 

משה בר-סימנטוב:

	אפשר גם בחודש ינואר. הבטחנו לבדוק את העניין.


היו"ר דניאל בנלולו:

	אני מבקש לקבל בהקדם תשובה מתי אתם מתכוונים להעביר ל"המשקם" את הכסף המגיע להם.  אני אאשר עתה את הפנייה התקציבית, כי זה דבר חשוב, אבל אם "המשקם" לא יקבל את מה שמגיע לו אנחנו נעצור את הכל עד שזה יסודר. אני מבקש שזה יובהר לכל הגורמים. 

יצחק כהן:

	 בישיבה הקודמת כבר אמרנו שהמצב מאוד מאוד אקוטי. המפעל הזה מחזיק את אלה שעוד עושים משהו בשארית כוחותיהם והעבודה הזאת מחזיקה אותם בחיים. דווקא את זה רוצים לחסל. 

משה בר-סימנטוב:

	אמרתי גם אז ואני אומר גם עתה שאין לנו שום כוונה לסגור את חברת "המשקם", אבל לפני שנותנים תוספת תקציבית בסדר גודל של כ-10% מהתקציב, צריך לבדוק, כי כסף שאתה נותן למשהו אחד אתה לא נותן למשהו אחר. 

יצחק כהן:

	 זה יעלה לך הרבה יותר יקר אם החבר'ה האלה ייפלו לך על הכתפיים.

היו"ר דניאל בנלולו:

	מאחר שאני ממלא מקום היושב-ראש ולא נמצא כאן תמיד, אני מבקש שכל נושא רווחה שיגיע להבא, לא יידון ללא תשובה ודיון ענייני בנושא "המשקם".

	מי בעד אישור פנייה מס' 858?

הצבעה
בעד – הרוב

	פנייה מס' 858 אושרה.

יצחק כהן:

	אדוני היושב-ראש, אתה צריך לקבוע תאריך לקבלת תשובה על הנושא.

היו"ר דניאל בנלולו:

	אני מבקש לקבל תשובה תוך יומיים, על מנת להציל את "המשקם" מסגירה. אני מבקש להודיע על כך ליושב-ראש הקבוע של הוועדה. 

	פנייה מס' 859.

משה בר-סימנטוב:

	מדובר בהרשאה להתחייב בתוכנית להורים יחידים. מכיוון שהתוכניות מתמשכות, רוצים לאפשר להם לחתום על הסכמים ארוכי טווח עוד השנה. התוכנית להורים יחידים היא תמריצים בעיקר לאמהות חד-הוריות להשלמת השכלה, הכשרה מקצועית, העצמה וכו'. 


סמדר אלחנני:

	 פנו אליי מוועדות אחרות שעוסקות יותר באמהות חד-הוריות ואמרו שזה לא בוצע. 

היו"ר דניאל בנלולו:

	נכתב בעיתון שיש תקציב לנושא הזה שלא בוצע.

משה בר-סימנטוב:

	הביצוע שם הוא לא 100%. אני לא יודע בדיוק כמה, כי חלק מהדברים נרשמים בסוף השנה, כי הביצוע הוא לא תמיד ליניארי. נוצר עיוות ונראה כאילו בחודש נובמבר בוצע שיעור נמוך, אבל אם מסתכלים על סוף חודש דצמבר, אחוז הביצוע הוא יותר גבוה. 

סמדר אלחנני:

	 התקציב אינו למעונות, אלא רק להכשרה, לימוד נהיגה וכו'?

משה בר-סימנטוב:

	זה כולל גם תקציב למעונות יום, הכשרה מקצועית ותמריצים למעסיקים. 

היו"ר דניאל בנלולו:

	מי בעד אישור פנייה מס' 859?

הצבעה
בעד – הרוב

	פנייה מס' 859 אושרה. 

	פנייה מס' 860.

ערן ניצן:

	מדובר בהעברה של 5 מיליון שקלים במסגרת תוכנית "עידוד 99" שבוטלה בשנת 2003. זה במסגרת ההבנות שיש עם משרד התמ"ת לגבי תקצוב יתרת הפרוייקטים. 

יצחק כהן:

	 מה הביצוע בפועל בחוק עידוד השקעות הון? מה היה התקציב ומה בוצע בפועל?

ערן ניצן:

	הביצוע של המזומן הוא יחסית נמוך, זה בעיקר כתוצאה מהמיתון.  אני לא יודע בדיוק כמה אחוזים בוצעו, אני רק יודע שהביצוע לא גבוה וזה נובע מהעובדה שהיינו – לפחות בתחילת השנה – באווירה של מיתון, כך שההשקעות שאושרו בהרבה מקרים עכבו את הביצוע שלהם. 

יצחק כהן:

	 הקשיים שמערימים על המשקיעים הם כאלה שלא מאפשרים לעשות משהו. 


סמדר אלחנני:

	 החוק לעידוד השקעות מסתיים ממילא בעוד עשרה ימים והוא עדיין לא הוארך. 

היו"ר דניאל בנלולו:

	 מי בעד אישור פנייה מס' 860?

הצבעה
בעד – הרוב

	פנייה מס' 860 אושרה.

	פנייה מס' 861.

איתי יעקב:

	פנייה זו נועדה להעביר 90 מיליון שקלים לתקציב גמלאות ופיצויים לצורך תשלום פנסיות לעובדי מדינה. 

יצחק כהן:

	 מה קורה עם בית החולים "איכילוב" ובית החולים "בני ציון"? 

היו"ר דניאל בנלולו:

	מה זה קשור לתשלום פנסיות?

יצחק כהן:

	 הרפרנט איתי יעקב אחראי על מינהל גמלאות. האם זו מדיניות לא לתקצב את שני בתי החולים הללו?

איתי יעקב:

	אני חושב שאת השאלה הזאת יש להפנות לצוות בריאות. עד כמה שאני יודע, מאחר שבתי החולים האלה הם חצי בבעלות הרשות וחצי בבעלות המדינה יש עם זה איזושהי בעיה. צריך לשאול את משרד הבריאות על כך. 

היו"ר דניאל בנלולו:

	מי בעד אישור פנייה מס' 861?

הצבעה
בעד – הרוב

	פנייה מס' 861 אושרה.

	פנייה מס' 898.


יובל פרידמן:

	יש שפעת שמגיעה כל שנה ויש שפעת פונדמית, כלומר מגיפה שלא יודעים מתי תתפרץ ולכן רוצים להיערך אליה. הפנייה הזאת נועדה להעביר 9 מיליון שקלים בהרשאה להתחייב כדי שמשרד הבריאות יוכל להיערך לכך.

היו"ר דניאל בנלולו:

	מי בעד אישור פנייה מס' 898?

הצבעה
בעד – הרוב

סמדר אלחנני:

	 בפנייה הקודמת לא היתה רזרבה ואילו כאן היא קפצה ל-650 מיליון. איך זה קורה?

היו"ר דניאל בנלולו:

	זה בגלל שלא דנו בהעברה של התקציב לעובדי המדינה.

	פנייה מס' 899.

בתיה פודרבייטר:

	מדובר בהעברת 320,000 שקל לצורך פעילות סחר חוץ לקידום הייצוא. 

היו"ר דניאל בנלולו:

	מי בעד אישור פנייה מס' 899?

הצבעה
בעד – הרוב

	פנייה מס' 899 אושרה. 

	לגבי ההעברה ל"המשקם" מדובר ב-3 מיליון שקלים שאנחנו מדברים עליהם כבר יותר מחודשיים. אנחנו לא בודקים כאן כאשר אנחנו מאשרים העברה תקציבית אם אלה שמעבירים להם הם בסדר או לא בסדר. שמעתי שיש להם בעיה עם ניהול תקין, אז אם רוצים לסגור – סוגרים.

משה בר-סימנטוב:

	כבר אמרתי הרבה פעמים לכל מי ששאל אותי, שאין לנו שום כוונה לסגור את מפעל "המשקם" .

יצחק כהן:

	 זה כסף קטן למפעל גדול. 


משה בר-סימנטוב:

	זה לא כסף קטן, זה 10% מהתקציב. אני בטוח שגם לכם יש אינטרס לראות שלפני שמוסיפים כסף על חשבון דברים אחרים בודקים שהתקציב מנוצל בצורה נכונה. 

היו"ר דניאל בנלולו:

	אני מבקש לקבל בהקדם תשובה לנושא הזה.

	פנייה מס' 917 – מדובר על מענקי איזון לרשויות המקומיות. 

יצחק כהן:

	 בעצם מורידים ממענק האיזון ומעבירים לביטחון.

היו"ר דניאל בנלולו:

	זה לביטחון הרשויות המקומיות. מי בעד אישור פנייה מס' 917?

הצבעה
בעד – הרוב

	פנייה מס' 917 אושרה. 

	פנייה מס' 922.

קרן טרנר:

	מדובר בהעברה של 90 מיליון שקל למשרד התחבורה לכביש ענתות-עזריה, כחלק מתוואי עוטף ירושלים. 

היו"ר דניאל בנלולו:

	הבקשה הגיעה אלינו באיחור. על-פי בקשת היושב-ראש הקבוע של הוועדה אנחנו לא נדון בפנייה הזאת היום, אלא זה יידחה לישיבה הבאה. 

היו"ר אברהם הירשזון:

	אני לא מוכן לדון בכל פנייה שהגיעה היום.

חיים אורון:

	 אני רוצה להבין איך לוקחים חצי מהתקציב ושמים אותו בכביש בשטחים כאשר בכל הארץ אינספור בעיות בכבישים. זה הנושא המרכזי. 


היו"ר דניאל בנלולו:

	אני מבקש לקבל על כך תשובה מחר. 

	אני מודה לכולם, הישיבה נעולה. 


-	-	-	-	-	-	

